ЩIалэгъуалэр Iуэху инхэм трагъэгушхуэ
Мэшыкъуэ щекIуэкI щIалэгъуалэ зэхыхьэм шыщхьэуIум и 6-м яхуеблэгъат ЩIалэгъуалэ IуэхухэмкIэ Федеральнэ агентствэм и унафэщI Бугаев Александррэ абы и къуэдзэ Драгуновэ Екатеринэрэ. Ахэр тепсэлъыхьащ ди къэралым щIалэгъуалэм зригъэужьыным теухуауэ ищIэну и мурадхэм, а Iуэхухэр хэгъэгухэм къазэрылъэIэсынум.
Бугаевым къызэрыхигъэщамкIэ, 90 гъэхэм къалъхуахэм я бжыгъэр зэрымащIэм къыхэкIыу, къэралыр ирикъуркъым щIэныгъэшхуэ зыбгъэдэлъ IэщIагъэлIхэм. Абы къыхэкIыу иджырей щIалэгъуалэм, Мэшыкъуэм щызэхуэсахэм хуэдэхэм, я пщэ жэуаплыныгъэшхуэ дэлъщ, къэралым и зыужьыныгъэр абыхэм елъытауэ щытынущи.
— А щхьэусыгъуэращ дэнэ щIыпIэ щыпсэу ныбжьыщIэхэми я жэрдэмыр дэIыгъыныр япэ щIрагъэщыр. Мыхьэнэ ин зиIэ мыпхуэдэ щIалэгъуалэ зэхыхьэхэм ди къэралым цIыху мин 320-м щIигъу къыщызэщIаубыдэ, — жиIащ абы.
Бугаевым къызэрыхигъэщамкIэ, «Мэшыкъуэ-2017»-м къекIуэлIа щIалэгъуалэм я проект нэхъыфIхэр ирагъэгъэзэщIэным мы гъэм сом мелуан 85-рэ трагъэкIуэдэнущ, ди къэралым зэрыщыту апхуэдэ Iуэхухэм хухихащ сом мелуан 250-рэ.
Къэблагъэ зэманым я мурадхэм я гугъу щищIым, «Диалог на равных» проектыщIэм тепсэлъыхьащ. Ар зытеухуаращи, ди къэралым и еджапIэ нэхъыщхьэхэм щеджэхэм ирагъэпсэлъэнущ цIыху цIэрыIуэхэр, политикхэр, хьэрычэтыщIэхэр, щэнхабзэм и лэжьакIуэхэр. Апхуэдэ щIыкIэкIэ щIалэгъуалэр Iуэхушхуэхэм трагъэгушхуэну я мурадщ.
Уи лэжьыгъэр ягу дыхьэу а Iуэхур и кIэм зэрынэбгъэсын мылъку къуатын щхьэкIэ зэрызыбгъэхьэзырынум тепсэлъыхьащ Драгуновэ Екатеринэ, а лэжьыгъэхэм хэплъэну къэпщытакIуэхэри ныбжьыщIэхэм яригъэцIыхуащ.
«Мэшыкъуэ-2017» щIалэгъуалэ зэхыхьэм и пресс-IэнатIэ.
